Soriano hauria firmat, segons fonts de la societat que inicialment va guanyar el concurs per la llicència del casino, la reserva del nom ‘Casino de les Valls’ en favor de la societat Lleure 3D quan la primera reserva efectuada per Jocs va caducar. L’empresa que concorria al concurs amb Novomatic com a soci tecnològic veu una presumpta mala fe o més que això -les fonts s’han estalviat definir la tipificació penal que tindria el cas- en l’actuació de la secretària d’Estat per dos qüestions: la celeritat amb què es va donar resposta a la petició de Lleure 3D (la sol·licitud s’havia formalitzat, sempre segons les mateixes fonts, el 3 de gener i es va resoldre l’endemà) i pel fet que tingui un parentiu familiar de segon grau amb un dels socis locals de la societat en què participa l’operador francès Barrière.

Jocs, segons les fonts consultades, està decidida “a anar fins al final” i a defensar el seu dret a obtenir la llicència. D’aquí que durant la setmana que ve s’analitzi la situació amb més detall i durant la segona part de la setmana el consell d’administració de la societat presidida per Ventura Espot acabi adoptant les primeres decisions a nivell judicial. Ara mateix, sobre la taula hi ha tres accions que serien complementàries i que, si legalment tenen suficientment consistència, molt probablement es tirin endavant.

Una actuació legal sembla clara i del tot segura: el recurs administratiu contra la denegació del permís per posar en marxa l'equipament

Una és clara i segur que es farà: recurs administratiu contra la desestimació de la llicència acordada en reunió extraordinària, aquest dimecres, pel CRAJ. Fonts de la societat han assegurat que els dos arguments que s’han donat no són suficientment sòlids per tombar l’adjudicació del permís amb la repercussió que pot comportar això. Les altres dues actuacions tenen a veure amb la controvertida denominació ‘Casino de les Valls’. D’aquí que es podria interposar una demanda civil per danys i perjudicis contra Lleure 3D i l’esmentada querella contra la secretària d’Estat. Aquesta darrera acció ja ha estat explicada. La demanda tindria a veure amb el fet que la societat liderada per Barrière, a parer de Jocs, hauria actuat amb mala fe sabedora que el nom li pertanyia a Jocs.

Les fonts consultades han recordat que inicialment es preveia que el procés d’adjudicació finalitzés el 28 de novembre i es va prorrogar. En el marc d’aquesta pròrroga, just el 23 de desembre segons Jocs, hauria finalitzat el termini de reserva de la denominació per al casino, una denominació que s’havia de mantenir durant tot el procés. Pel que fos, ningú de la societat no va pensar en renovar el nom ‘Casino de les Valls’ i, en quedar lliure, Lleure 3D, el 3 de gener va sol·licitar la reserva del mateix nom, una petició que fou teòricament acceptada l’endemà mateix per la secretaria d’Estat depenent del ministeri titularitzat per Gilbert Saboya.